Predkladacia správa

	Ministerstvo spravodlivosti predkladá do legislatívneho procesu návrh zákona, ktorým sa novelizuje zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov. Návrh zákona bol vypracovaný na základe bodu B.2. uznesenia vlády Slovenskej republiky č. 790 z 21. augusta 2003. 

Uvedeným uznesením bola Ministerstvu spravodlivosti uložená úloha do 31. októbra 2003 zabezpečiť legislatívnu úpravu zákona č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov v ustanovení § 5 ods. 7, podľa ktorej bude Ministerstvo spravodlivosti SR povinné vyplatiť jednorazový finančný príspevok obom kategóriám účastníkov národného boja za oslobodenie podľa § 2 ods. 1 a 2 citovaného zákona najneskôr do 31. decembra 2004.

Podľa údajov Ústrednej rady Slovenského zväzu protifašistických bojovníkov bude na vyplatenie oprávnených cca 53.000 žiadateľov, z toho cca 29.000 priamych účastníkov národného boja za oslobodenie a 24.000 vdov a vdovcov. V agende odškodňovania je podľa v súčastnosti platného znenia § 5 ods. 7 predmetného zákona potrebné do 31.12. 2003 vybaviť ešte cca 26.000 žiadostí priamo žijúcich účastníkov národného boja za oslobodenie a do 31. 12. 2004 cca 23.000 žiadostí vdov a vdovcov po priamych účastníkoch národného boja za oslobodenie.
 
	Návrh zákona je v súlade s  Ústavou, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

	Predkladaný návrh zákona nepredpokladá zvýšenie nárokov na finančné prostriedky zo štátneho rozpočtu, rozpočtov obcí ani z rozpočtov vyšších územných celkov a nezakladá nároky na pracovné sily a organizačné zabezpečenie.

	Prerokovanie návrhu zákona Radou hospodárskej a sociálnej dohody Slovenskej republiky nie je potrebné.

	Materiál nemá finančný, ekonomický, environmentálny vplyv ani vplyv na zamestnanosť a preto sa táto doložka nevyhotovuje.

Návrh zákona bol predložený na medzirezortné pripomienkové konanie. Z oslovených subjektov pripomienky k návrhu zákona nezaslali  podpredseda vlády a minister hospodárstva a minister pre správu a privatizáciu národného majetku, Ministerstvo školstva SR, Ministerstvo zdravotníctva SR, Štatistický úrad SR, Národný bezpečnostný úrad, Úrad pre štátnu službu, Inštitút pre aproximáciu práva, Jazykovedný ústav Ľ. Štúra, Krajský súd v Nitre, Krajský súd v Trenčíne, Krajský súd v Žiline, Krajský súd v Prešove, Vyšší vojenský súd v Trenčíne, Združenie sudcov Slovenska, Slovenská únia nezávislého súdnictva – KS Žilina, Národná asociácia sudkýň Slovenska – OS Banská Bystrica, Konfederácia odborových zväzov, Asociácia zamestnávateľských zväzov a združení SR.

Ostatné subjekty si vo svojich stanoviskách neuplatnili žiadne pripomienky.

Materiál bol zaslaný Legislatívnej rade vlády SR dňa 12.09.2003.
Vyhlásenie o bezrozpornosti

	Návrh zákona, ktorým sa mení zákon č. 105/2002 Z.z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 - 1945 v znení neskorších predpisov sa predkladá na rokovanie Legislatívnej rady vlády bez rozporov.